Komisijos reglamentas (EB) Nr. 683/2004
2004 m. balandžio 13 d.
iš dalies keičiantis Reglamentą (EB) Nr. 466/2001 dėl aflatoksinų ir ochratoksino A kūdikiams bei mažiems vaikams skirtame maiste
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų [1], ypač į jo 2 straipsnio 3 dalį,
pasitarusi su Maisto produktų moksliniu komitetu (SCF),
kadangi:
(1) Komisijos reglamentas (EB) Nr. 466/2001 [2] nustato didžiausius leistinus tam tikrų teršalų kiekius maisto produktuose, įskaitant kūdikiams ir mažiems vaikams skirtame maiste, kuriam taikoma 1991 m. gegužės 14 d. Komisijos direktyva 91/321/EEB dėl mišinių kūdikiams iki 4-6 mėnesių ir mišinių kūdikiams, vyresniems kaip 4 mėnesių [3], ir 1996 m. vasario 16 d. Komisijos direktyva 96/5/EB dėl perdirbtų grūdinių maisto produktų ir maisto kūdikiams bei mažiems vaikams [4].
(2) Pagal Reglamentą (EB) Nr. 466/2001, konkretūs kūdikiams bei mažiems vaikams skirtam maistui taikomi didžiausi leistini teršalų kiekiai turi būti nustatyti ne vėliau kaip iki 2004 m. balandžio 5 d.
(3) Kai kurios valstybės narės patvirtino didžiausius leistinus aflatoksino B1, aflatoksino M1 ir ochratoksino A kiekius kūdikiams bei mažiems vaikams skirtame maiste. Atsižvelgiant į nacionalinių nuostatų skirtumus ir iš to kylantį konkurencijos iškraipymo pavojų, būtina priimti Bendrijos priemones, užtikrinančias vieningą rinką, tuo pačiu tvirtai laikantis proporcingumo principo.
(4) Saugant kūdikių bei mažų vaikų, pažeidžiamos gyventojų grupės, sveikatą, būtina nustatyti mažiausią didžiausio leistino kiekio lygį, kuris pasiekiamas taikant griežtą mišinių kūdikiams iki 4-6 mėnesių ir mišinių kūdikiams, vyresniems kaip 4 mėnesių, perdirbtų grūdinių maisto produktų bei kūdikių maisto gamybai naudojamų žaliavų atranką. Būtina, kad didžiausių leistinų kiekių kontrolės užtikrinimui būtų taikomas patvirtintas analizės metodas. Dėl aflatoksino M1 Komisija organizuos tarptautinį tarplaboratorinį tyrimą, kad būtų galima patikrinti, ar 0,01 μg/kg aflatoksino M1 kiekis gali būti patikimai nustatytas, turint omenyje svarstymus dėl didžiausio leistino aflatoksino M1 kiekio sumažinimo iki 0,01 μg/kg.
(5) Todėl Reglamentą (EB) Nr. 466/2001 reikėtų atitinkamai iš dalies pakeisti.
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 466/2001 2 straipsnio 2 dalis pakeičiama taip:
"2. I priede nurodyti didžiausi leistini kiekiai taip pat taikomi kūdikiams bei mažiems vaikams skirtam maistui, kuriam taikomos Direktyva 91/321/EEB ir Direktyva 96/5/EB, atitinkamai atsižvelgiant į teršalo kiekio pokyčius džiovinant, skiedžiant ar perdirbant ir į atitinkamus produkto ingredientų kiekius. Tai netaikoma teršalams, kuriems nurodytuose produktuose nustatyti konkretūs didžiausi Bendrijoje leistini kiekiai, arba tais atvejais, kai nesant nustatytų didžiausių Bendrijoje leistinų kiekių dėl nurodytų maisto produktų nacionalinės teisės aktais yra nustatyti griežtesni kiekio apribojimai."
2 straipsnis
Reglamento (EB) Nr. 466/2001 I priedas iš dalies keičiamas pagal šio reglamento priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. lapkričio 1 d.
Šis reglamentas netaikomas iki 2004 m. lapkričio 1 d. į rinką laikantis taikomų nuostatų pateiktiems produktams. Įrodinėjimo pareiga, kada produktai pateikti į rinką, tenka maisto produktų verslo vykdytojui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 13 d.